አቶ ልደቱ፡- በእኔ እምነት ፌዴራሊዝሙ መቀጠል አለበት፡፡ አከላለሉ ላይ ግን መሠረታዊ ለውጥ ያስፈልጋል ብዬ አምናለሁ፡፡ በፌዴራል አደረጃጀት ግምት ውስጥ መግባት ያለበት የብሔር ጥያቄ ስለሆነ፣ ቢያንስ በቀበሌ ደረጃና በወረዳ ደረጃ ያሉን አከላለሎች አሁንም ቋንቋንና የብሔረሰባዊ ማንነት መሠረት ባደረገ መቀጠል አለባቸው ብዬ አምናለሁ፡፡ ችግር የለውም፡፡ ምክንያቱም ሰዎች የሚማሩት ወረዳና ቀበሌ ላይ ነው፡፡ የሚዳኙት አብዛኛውን ጊዜ ወረዳና ቀበሌ ላይ ነው፡፡ አስተዳደር ያለው በቅርብ ነው፡፡ ስለዚህ ኅብረተሰቡ በቅርበት በሚኖርበት የሚገኘው አስተዳደራዊ ሁኔታ በቋንቋው እንዲዳኝ፣ ባህሉ እንዲጠበቅና እንዲያድግ የቀበሌና የወረዳ መስተዳድሮች አሁንም ቋንቋና ብሔረሰባዊ ማንነትን መሠረት አድርገው መቀጠል ይችላሉ፡፡ ችግር የለውም፡፡ ቢያንስ ግን በዞን ደረጃና በክልል ደረጃ ያለው አደራጃጀት ግን እንደገና መከለስ አለበት ብዬ አምናለሁ፡፡ ቋንቋና ብሔረሰባዊ ማንነት ላይ ብቻ ሳይሆን አስተዳደራዊ፣ አኮኖሚያዊና የሕዝቡን አብሮ የመኖር ታሪካዊ ትስስር ግምት ውስጥ በማስገባት እንደገና መቃኘት አለበት፡፡
